SL Uradni list Evropske unije C 75/6

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2018/C 75/05)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„MARRONE DI SERINO“/„CASTAGNA DI SERINO“

EU št.: PGI-IT-02147 – 24.6.2016

ZOP ( ) ZGO ( X )

1. Ime

„Marrone di Serino“/„Castagna di Serino“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Označba „Marrone di Serino“/„Castagna di Serino“ se uporablja za sveže, olupljene, neoluščene posušene in oluščene posušene plodove vrste pravega kostanja, Castanea Sativa Miller, sorte montemarano, imenovane tudi santimango, santomango, marrone di avellino ali marrone avellinese, in avtohtone sorte verdola ali verdole z območja proizvodnje iz točke 4. Plodovi z ZGO „Marrone di Serino“/„Castagna di Serino“ imajo srednje velik do velik zvezdnat vzorec, so srednje veliki do veliki in imajo redko znotraj zaprto seme. Običajno so okrogle in pogosto nesimetrične oblike. Vršiček, ki je lahko koničast ali odprt, je srednje poraščen z dlačicami; perikarp, ki je pogosto tanek in neprožen, je sijoče rjave barve ter ima temne, enotne in nitaste proge, njegova notranja stran pa je poraščena s kratkimi dlačicami umazano bele barve. Hilum je srednje velik do velik in rahlo poraščen z dlačicami ter ima običajno pravilen obris. Čopek je srednje dolžine ter ima med šest in osem običajno neenakih dlačic. Ovojnica, ki se zlahka loči od semena, je tanka, rdečkasto rjave barve ter jo prepredajo izrazite pokončne in temnejše navpične žilice. Proizvod „Marrone di Serino“/„Castagna di Serino“ mora imeti ob dajanju na trg naslednje značilnosti:

(a) Svež proizvod „Marrone di Serino“/„Castagna di Serino“: — oblika ploda: običajno okrogla in pogosto nesimetrična, — perikarp: sijoče rjave barve z izrazitimi temnimi in razmaknjenimi progami, — ovojnica: se srednje močno drži semena, je tanka in rdečkasto rjave barve, — seme: mlečno bele barve z bolj površinskimi brazdami in plitvo vdolbinico med kličnimi listi, meso je čvrsto in hrustljavo, okus pa srednje sladek, — čopek: omejene dolžine, — prisotnost črvivih, nepravilnih ali zgrbančenih plodov: največ 10 %, — največja velikost: 85 plodov na kg.

(b) Olupljen proizvod „Marrone di Serino“/„Castagna di Serino“: — oblika olupljenega ploda: običajno okrogla in večinoma nesimetrična, — popolnoma odstranjena čopek in perikarp, — v posodah z olupljenimi plodovi ni tujkov, — ovojnice je največ 2 %, — prisotnost zažganih plodov v sledeh: največ 5 %, — prisotnost črvivih plodov: največ 3 %, — največji velikostni razred: 200 maronov ali kostanjev na kg.

(c) Posušen in neoluščen proizvod „Marrone di Serino“/„Castagna di Serino“: — vsebnost vlage v celih plodovih: največ 15 %, — izkoristek suhega proizvoda v lupini: največ 60 % teže svežega proizvoda, — največji velikostni razred: 250 plodov na kg. Proizvod mora biti brez vsakršnih živih škodljivcev (ličinke žuželk, plesni itd.)

(d) Posušen, oluščen in cel proizvod „Marrone di Serino“/„Castagna di Serino“: — vsebnost vlage v celih plodovih: največ 15 %, — izkoristek oluščenega suhega proizvoda; največ 45 % teže svežega proizvoda, — največji velikostni razred: 300 plodov na kg. Proizvod mora biti zdrav in slamnato bele barve ter ima lahko največ 5 % pomanjkljivosti (sledi gnilobe, nepravilnosti itd.), poleg tega pa mora biti brez vsakršnih škodljivcev (ličinke žuželk, plesni itd.)

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje (gojenje, prebiranje, razvrščanje po velikosti, luščenje, lupljenje in sušenje) morajo potekati na opredeljenem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Teža različnih vrst embalaže znaša od 0,10 kg do največ 25 kg. Vse embalaže je treba zapečatiti tako, da vsebine ni mogoče izvleči, ne da bi pretrgali pečat.

3.6 Posebna pravila za označevanje proizvoda, za katerega se uporablja registrirano ime

Na etiketah na embalaži morajo biti z jasnimi in berljivimi tiskanimi črkami navedeni:

— velikost,

— logotip ZGO „Marrone di Serino“/„Castagna di Serino“,

— simbol Unije.

Logotip ZGO „Marrone di Serino“/„Castagna di Serino“ je tak:

4. Jedrnata opredelitev geografskega območja

Območje proizvodnje maronov in kostanja „Marrone di Serino“/„Castagna di Serino“ zajema upravno ozemlje naslednjih občin: Serino, Solofra, Montoro, S. Michele di Serino, S. Lucia di Serino, S. Stefano del Sole, Sorbo Serpico, Salza Irpina, Chiusano S. Domenico, Cesinali, Aiello del Sabato, Contrada in Forino, ki so del pokrajine Avellino, ter občin Giffoni Valle Piana, Giffoni Sei Casali, S. Cipriano Picentino, Castiglione del Genovesi in Calvanico, ki so del pokrajine Salerno.

5. Povezava z geografskim območjem

Sloves proizvoda „Marrone di Serino“/„Castagna di Serino“ je povezan z njegovim trženjem na nacionalni in mednarodni ravni. Proizvod „Marrone di Serino“/„Castagna di Serino“ je cenjen in po njem povprašujejo za uporabo v pekarstvu in slaščičarstvu. Prva dokumentirana pričevanja o njegovem slovesu zunaj deželnih meja je mogoče zaslediti v gastronomskem vodniku Guida gastronomica – Touring Club Italiano, v katerem je proizvod „Marrone di Serino“ omenjen, ker ima izvrstno meso, je po njem veliko povpraševanje za izdelavo slaščice marron glacé (glazirani kostanj) in se veliko izvaža v Ameriko (str. 376, Guida gastronomica – Touring Club Italiano, prva izdaja, 1931). Ime je navedeno na seznamu proizvodov v dokumentu iz leta 1952, naslovljenem Chestnuts – Fruit Trade Catalogs (Kostanj – katalogi trgovine s sadeži), kar torej priča o njegovem trženju v Ameriki.

V publikaciji, naslovljeni „Economia Irpinia“ (Gospodarstvo Irpinie), ki jo zbornica za trgovino, industrijo, obrtništvo in kmetijstvo v Avellinu (str. 9, leto XXVI, str 3 – 1988) redno posodablja, je proizvod „Marrone di Serino“ naveden zaradi svoje uporabe v italijanski industrijski panogi izdelave bombonov in velikega povpraševanja tujih industrijskih panog, zlasti francoskih, za izdelavo slaščice marron glacé.

V študiji „Indagini e osservazioni sulle migliori varietà italiane di castagno“ (Raziskave in ugotovitve o najboljših italijanskih kostanjevih sortah) je poudarjena posebnost mesa „Marrone di Serino“, ki je zelo primerno za kandiranje (str. 55 – Dodatek k delu La Ricerca Scientifica, leto 25/1955 – Centro studi sul Castagno).

V publikaciji, naslovljeni La coltivazione del castagno (Gojenje kostanja), katere avtor je Raffaele Bassi (str. 18, I libri di vita in campagna (Knjige o življenju na deželi) – založba Informatore agrario, 1990), je proizvod „Marrone di Serino“ naveden med najbolj iskanimi maroni pokrajine Avellino.

V publikaciji Il castagno in Campania – Problematiche e Prospettive della Filiera (Maroni v Kampanji – Težave in obeti za panogo) je navedeno, da je za proizvodnjo „Marrone di Serino“/„Castagna di Serino“ značilen na splošno večji kostanj kot drugje v pokrajini Avellino, kar pojasnjuje, zakaj je proizvodnja „Marrone di Serino“/„Castagna di Serino“ usmerjena zlasti v predelavo proizvoda (str. 97, Gennaro Cristinzio in Antonino Testa, založba Società Editrice Imago Media, marec 2006).

Nazadnje, tudi v kulinariki se maroni in kostanj „Marrone di Serino“/„Castagna di Serino“ na območju proizvodnje tako v gospodinjstvih kot v restavracijah uporabljajo že zelo dolgo in v vseh oblikah. Sveži plodovi se uporabljajo zlasti za pripravo kuhanih kostanjev in maronov, pečenih maronov in marmelade. Olupljeni plodovi se uporabljajo zlasti za pripravo kuhanih kostanjev in maronov, kostanjevega kolača castagnaccio in krhkih pit. Oluščeni ali neoluščeni posušeni kostanji in maroni se uživajo zlasti kot marroni del prete, tj. po značilnem receptu z območja proizvodnje. Vsestranska raba proizvoda „Marrone di Serino“/„Castagna di Serino“ je razvidna iz izrecnega pojavljanja označbe na jedilnikih restavracij, ki niso le na območju proizvodnje, temveč tudi zunaj meja pokrajine: „Marrone di Serino“ se navaja kot sestavina v pecivih, kot so kostanjeva krhka pita crostata di Marroni di Serino, kostanjevo-čokoladna krhka pita crostata con crema di Marroni di Serino e cioccolato, kostanjevo-čokoladna rulada tronchetto al cioccolato con Marrone di Serino, v kostanjevi juhi zuppa di Marroni di Serino ali kot plodovi za pečene marone caldarroste di Marrone di Serino.

Zelo znan je kostanjev praznik „Sagra della Castagna di Serino“, ki poteka v občini Rivottoli di Serino in je leta 2017 doživel 42. izvedbo.

Proizvod „Marrone di Serino“/„Castagna di Serino“ je povezan tudi s pregovori in starimi verovanji, ki kažejo uporabo in razvoj maronov in kostanja v kmetijskem letu ob verskih in posvetnih dogodkih. Stari rek, ki se v Serinu že od davnih časov prenaša iz roda v rod, se na primer glasi: „a Sant'Antonio ‘o cardillo, a Salvatore ‘'o fruttillo“ (pojasnilo: če se na dan sv. Antona, ki se v Rivottoli di Serinu slavi 13. junija, z golim očesom vidi kostanjeva ježica, in je na dan sv. Salvatora, ki ga v Serinu slavijo 6. avgusta, mogoče opaziti plod, bo letina dobra). Ta rek se torej nanaša na fazo med oploditvijo in razvojem kostanjeve ježice ter izoblikovanjem maronov ali kostanjev.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Qualità“ (v desnem zgornjem kotu zaslona) in nato „Prodotti DOP, IGP e STG“ (ob robu na levi strani zaslona), nazadnje pa „Disciplinari di produzione all'esame dell'UE“.

(1) UL L 343, 14.12.2012, str. 1.